Syriske aktivister til VG Nett: Vi vil ha militær intervensjon, ikke observatører
Samtidig med at FNs tidligere generalsekretær Kofi Annan sier at våpenhvilen ser ut til å holde, opplyser syriske aktivister til VG Nett at angrepene fortsetter. Det skjer etter at Syrias president Bashar al-Assad lovet en slutt på blodbadet torsdag. - Vi vil ha militær intervensjon, ikke observatører, sier den syriske aktivisten Abu al-Zayn al-Homsi til VG Nett. Han befinner seg i Homs, en av byene som har blitt hardest angrepet av diktatoren Bashar al-Assads styrker. Aktivisten forteller om flere eksplosjoner, skyting og at diktatorens styrker har utplassert skarpskyttere i høye bygninger i byen. Samtidig sier FNs Ban Ki-moon at han vil ha observatører inn i Syria snarest mulig. - Vi frykter at Ban Ki-moon med dette gir grønt lys til å fortsette å drepe det syriske folket. Dette regimet ignorerer alle avgjørelsene til det internasjonale samfunnet. Det eneste det internasjonale samfunnet har gjort er å gi grønt lys til å fortsette drepingen og bombingen.En annen aktivist som jevnlig blir intervjuet av internasjonale medier er Abu Jafar. Han har følgende oppfordring til utenriksminister Jonas Gahr Støre. Han krever blant annet at Norge kutter alle bånd til diktaturet: - Norge må legge press for å få et sikkert område for å få inn nødhjelp. Og Norge må legge press for å få sendt ut regimets fangarmer, sier han til VG Nett, med henvisning til Syrias diplomatiske representasjon i Europa.Regimet og regimemotstanderne i Syria beskylder hverandre for å ha brutt våpenhvilen i landet bare timer etter at den trådte i kraft. Tre sivile ble drept i Syria torsdag tross våpenhvilen i landet, ifølge opposisjonsgruppen Det syriske nasjonalrådet. Regimet hevder på sin side at en soldat ble drept av en veibombe ved Aleppo og at «terrorister» trapper opp angrepene for å sabotere fredsplanen. Dersom opplysningene stemmer, er våpenhvilen blitt brutt samme dag som den trådte i kraft tidlig torsdag morgen.De første timene virket det som om våpenhvilen ble overholdt. Innbyggere i Homs og flere andre syriske byer bekreftet at situasjonen var rolig. - Det var en blodig natt, og Homs ble utsatt for tungt bombardement. Men nå er det rolig, fortalte regimemotstanderen Abu Rami, som befant seg i Homs torsdag formiddag. Også i andre deler av landet bekreftet lokale kilder at bombeangrep og kamper opphørte da våpenhvilen trådte i kraft klokka 5 norsk tid. Også i Hama og hovedstaden Damaskus var situasjonen først rolig.Våpenhvilen er et ledd i fredsplanen for Syria, som er framforhandlet av Kofi Annan, FN og Den arabiske ligas spesialutsending til landet. Syriske myndigheter har gitt Annan et skriftlig løfte om å overholde våpenhvilen som avtalt, men forbeholder seg samtidig retten til å gjengjelde «terrorangrep» utført av væpnede opprørere. - Det tas forbehold om retten til å svare forholdsmessig på ethvert angrep som blir utført av væpnede terrorgrupper mot sivile eller regjeringsstyrker samt privat eller offentlig eiendom, sier Annans pressetalsmann Ahmad Fawzi.Det syriske innenriksdepartementet lover nå amnesti til opprørere som overgir seg. - Syriske militante opprørere som ikke har blod på sine hender, bør overgi seg til politiet. De vil deretter bli satt fri, meldte statlig syrisk TV torsdag ettermiddag. Myndighetene oppfordrer også de mange tusen som har flyktet fra urolighetene, om å komme hjem igjen. - Innenriksdepartementet oppfordrer statsborgere som ble tvunget til å flykte fra sine hjem, enten til andre steder i landet eller til naboland, om å komme hjem og ignorere propaganda og villedende nyheter, heter det i en kunngjøring som ble lest opp på syrisk TV.Flere vestlige ledere tviler på at våpenhvilen vil holde. Syria har ikke holdt løftet om å trekke sikkerhetsstyrkene ut av byområder, et annet av punktene i Annans fredsplan, påpeker de.9 Det hvite hus i USA fastslår at Syria må bedømmes ut fra hva landet faktisk gjør, og ikke ut fra hva det sier det vil gjøre. USA og en rekke europeiske land mener FNs sikkerhetsråd nå må øke presset mot syrerne.
Syriske aktivister sier at Bashar al-Assad fortsetter angrepene på sivilbefolkningen i landet.